钦定古今图书集成/明伦汇编/皇极典/第256卷 > 刘勰新论 > 知人
## 钦定古今图书集成/明伦汇编/皇极典/第256卷 > 刘勰新论 > 知人

“龙之潜也，庆云未附，则与鱼鳖为邻；骥之伏也，孙阳
未赏，必与驽骀同枥；士之翳也，知己未愿，亦与佣流
杂处”；自非洞明，莫能分也。故明哲之相士，听之于未
闻，察之于未形，而鉴其神智，识其才能，可谓知人矣。
若功成事遂，然后知之者，何异耳闻雷霆而称为聪，
目见日月而谓之明乎？故孔方𬤇之相马也，虽未追
风逐电，绝尘灭影，而迅足之势固已见矣。薛烛之赏
剑也，虽未陆斩元犀，水截轻羽，而锐刃之资亦已露
矣。故范蠡吠于犬窦，文种闻而拜之；鲍龙跪石而吟，
仲尼为之下车。尧之知舜，不违桑阴；文王之知吕望，
不以永日。眉睐之微而形于色，音声之妙而动于心，
贤圣观察，不待成功而知之也。陈平之弃楚归，汉魏
无知识其善谋，韩信之亡于黑水，萧何知其能将，岂
待吐六奇而后明，破赵魏而方识哉？若于临机能谋
而知其智，犯难涉危乃见其勇，是凡夫之识，非明哲
之鉴。公输之刻凤也，冠距未成，翠羽未树，人见其身
者谓之“龙。”见其首者，名曰《鴮鸅》，皆訾其丑而笑其
拙。及凤之成，翠冠云耸，朱距电摇，锦身霞散，绮翮焱
发，翙然一翥，翻翔云栋，三日而不集，然后赞其奇而
称其巧。尧遭洪水，浩浩滔天，荡荡怀山，下民昏垫。禹
为匹夫，未有功名。尧深知之，使治水焉。乃凿龙门，斩
荆山，导熊耳，通鸟鼠，栉奔风，沐骤雨，而目黧䵟，手足
胼胝，冠絓不“暇取，经门不及过，使百川东注于海，西
被于流沙，生人免为鱼鳖之患。”于是众人咸歌咏，始
知其贤。故见其朴而知其巧者，是王尔之知公输也；
凤成而知其巧者，是众人之知公输也；未有功而知
其贤者，是尧之知禹也；有功而知其贤者，是众人之
知禹也。故知人之君，未易遇也。侯生，夷门抱关之吏，
见知于无忌；豫子范、中行之亡虏，蒙异于智伯，名尊
而身显，荣满于当世。虽复刎颈魏庭，漆身赵地，揣情
酬德，未报知己。虚左之顾，国士之遇也。世之烈士，愿
为君者授命，犹瞽者之思视，躄者之想行，而目终不
得开，足不得伸，徒自悲夫！